សត្វ​រមាំង​ដែល​ជា​ប្រភេទ​សត្វ​​រង​គ្រោះ​ថ្នាក់​ជិត​ផុត​ពូជ​ត្រូវ​បាន​អ្នកវិទ្យាសាស្រ្តស្រាវជ្រាវ​រក​ឃើញ​ក្នុង​តំបន់​ទេស​ភាព​មេគង្គ​ជា​លើក​ដំបូង​ក្នុង​អំឡុង​ពេល​ប្រាំ​ឆ្នាំ​​

**ដែន​ជម្រក​សត្វ​ព្រៃ​សំបូរ ខេត្ត​ក្រចេះ**​៖ អ្នកវិទ្យាសាស្រ្តបានបង្ហាញរូបភាព​សត្វ​រមាំង​ (*Rucervus eldii)*​ ចំនួន​បួន​ក្បាល ដែលគេថតបានជាលើកដំបូងក្នុងអំឡុងពេលប្រាំឆ្នាំ តាមរយៈការប្រើម៉ា​ស៊ីន​ថត​ស្វ័យ​ប្រវិត្ត​ នៅក្នុង​ដែន​ជម្រក​សត្វ​ព្រៃ​សំបូរ ដែលជា​​តំបន់​ការ​ពារ​ធម្មជាតិ​មួយស្ថិតក្រោម​ការ​គាំ​ទ្រ​ដោយ​អង្គ​ការ WWF មានទីតាំង​ស្ថិត​ក្នុង​តំបន់​ទេស​ភាព​ព្រៃ​លិច​ទឹក​មេគង្គ​​​នៃខេត្ត​ក្រចេះ។ សត្វ​រមាំង​​ត្រូវ​បាន​ចាត់​ថ្នាក់​ជា​ប្រភេទសត្វ​រង​គ្រោះ​ថ្នាក់​ជិត​ផុត​ពូជ ​ទាំងនៅ​ក្នុង​ច្បាប់​ព្រៃ​ឈើ​របស់​ប្រទេស​កម្ពុជា និងក្នុង​បញ្ជី​ក្រហម​របស់​​អង្គ​ការ IUCN ។

ក្រុ​ម​អ្នក​អភិរក្ស​បានបង្ហាញក្តី​រំភើប​រី​ករាយ​​ ខណៈពួកគេកំពុងពិនិត្យមើល​រូប​ភាពដ៏​កម្រ​នៃវត្តមានរបស់​សត្វ​រមាំង​ញី​ពេញ​វ័យចំនួន​បី​ក្បាល និង​រមាំង​ជំទង់​មួយ​ក្បាល​ កំពុងរស់នៅ​ក្នុង​ដែន​ជម្រក​សត្វ​ព្រៃ​សំបូរ​ ក្នុងចំណោម​រូប​ថតសរុប​ចំនួន ១.៧១០ សន្លឹក​ ថតបានក្នុងចន្លោះ​ខែ​សីហាដល់​ខែ​កញ្ញា​នេះ ដោយការពង្រាយ​ម៉ា​ស៊ីន​ថតរូប​ស្វ័យ​ប្រ​វិត្ត​​នៅតាម​ទី​តាំង​ផ្សេង​ៗ​គ្នា​ក្នុង​ដែន​ជម្រក​ ​ដែល​មា​ន​ផ្ទៃ​ដី​សរុប​ចំនួន ៥០.០៩៣ ហិកតា​។ លោក អៀម សំអ៊ន់ អ្នកទទួលបន្ទុកផ្នែក​ស្រាវ​ជ្រាវ​និង​តាម​ដាន​ជីវៈ​ចម្រុះប្រចាំតំបន់មេគង្គនៃ​អង្គ​ការWWF បានថ្លែងដោយស្នាមញញឹមថា៖ “យើង​ទាំង​អស់​គ្នា​ពិត​ជា​រំភើប​រីករាយខ្លាំងណាស់​ដែល​បានកត់ត្រាទុកនូវវត្តមានរបស់​សត្វ​រមាំង​ទាំង​នេះ។​”

ការ​ស្រាវជ្រាវនិង​តាម​ដាន​​សត្វ​ព្រៃ​ដោយម៉ា​ស៊ីន​ថត​ស្វ័យ​ប្រវត្តិ​ក្នុង​ដែន​ជម្រក​សត្វ​ព្រៃ​នេះ​​ជាកិច្ចសហការ​រួម​គ្នា​ដោយ​ក្រុម​អ្នក​ស្រាវ​ជ្រាវ​និង​ឧទ្យានុរក្ស​នៃ​មន្ទីរ​បរិស្ថាន​ខេត្ត​ក្រចេះ សហគមន៍​ព្រៃ​ឈើ​ បុគ្គលិក​អង្គ​ការWWF និង​សមាជិក​ក្រុម​ល្បាត​សហគមន៍​ ក្រោម​ការ​ឧបត្ថ​ម្ភ​ថវិកា​ដោយ​អង្គ​ការ WWF-ប៊ែល​ហ្សិក និង​ទី​ភ្នាក់​ងារ​ស្វីស​សម្រាប់​ការ​អភិវឌ្ឍ​និង​កិច្ច​សហប្រតិបត្តិ​ការ​ (SDC)។ អ្នក​វិទ្យាសាស្ត្រ​នៃ​អង្គ​ការ​WWF បាន​ពិពណ៌នាការផ្តិតរូបភាពរបស់សត្វរមាំងបាន​ម៉ា​ស៊ីន​ថត​ស្វ័យ​ប្រវ​ត្តិ​​នេះថាជា​របក​គំហើញ​ដ៏​សំខាន់​មួយ​សម្រាប់​ការ​អភិរក្ស​ក្នុង​តំបន់​ទេស​ភាព​មេគង្គ​។

​លោក សេង ទៀក នាយក​អង្គ​ការ​ WWF-កម្ពុជាបានមានប្រ​សាសន៍ថា៖​ “រូបភាពដ៏កម្រនៃសត្វរមាំងទាំង​នេះជាភ័ស្តុតាងបញ្ជាក់អំពីប្រសិទ្ធភាព និងផលនៃកិច្ចការគ្រប់គ្រងតំបន់ការពារ និងការងារអភិរក្សរបស់យើង ហើយដែល​នាំ​មក​នូវ​ក្តី​សង្ឃឹម​​ក្នុងការ​ការ​ពារ​ប្រភេទ​សត្វ​នេះ​ទាំង​ក្នុង​ប្រទេស​កម្ពុជា និង​ក្នុង​តំបន់​។”

ក្រៅ​ពី​​សត្វ​រមាំង​ ម៉ា​ស៊ីន​ថត​ស្វ័យ​ប្រវិត្ត​ក៏​ផ្តិតបាននូវ​រូប​ភាព​សត្វ​ឈ្លូស ជ្រូក​ព្រៃ​ សំពោច​វល្លិ៍ សំពោចក្រអូប​ ព្រម​ទាំង​​ប្រភេទ​សត្វ​បក្សីមាឌ​ធំសំខាន់ៗមួយចំនួនទៀត ​ដូច​ជា​សត្វ​ក្ងោកបៃតង​ និង​​ត្រដក់​តូច​ជា​ដើម​។

របាយការណ៍ស្តីពីប្រភេទសត្វទទួលរងការគំរាមកំហែងដែលបានចេញផ្សាយដោយអង្គការ IUCN ក្នុងឆ្នាំ២០១៥ បានបង្ហាញថាចំនួនសត្វរមាំងមាននៅរាយប៉ាយក្នុងសកលលោក ហើយគេបាន ប៉ាន់ប្រមាណថា សត្វនេះមានចំនួនតិចជាង ៧០០ ក្បាល ហើយក្នុងនោះ ចំនួនសត្វរមាំងមាននៅសេសសល់តិចតួចប៉ុណ្ណោះ កំពុងរស់នៅក្នុងតំបន់ព្រៃការពារនានាក្នុងប្រទេសកម្ពុជា។ អង្គ​ការ​ WWF បាននិងកំពុង​ធ្វើ​ការ​យ៉ាង​ជិត​ស្និទ្ធ​ជាមួយ​រាជ​រដ្ឋា​ភិបាល​កម្ពុជា​​គ្រប់​ជាន់​ថ្នាក់​ដើម្បី​គាំ​ទ្រ​ការ​គ្រប់​គ្រង​ដែន​ជម្រក​សត្វ​ព្រៃ​សំបូរ​ ដែលនៅទីនោះ ការ​បាត់​បង់​ទី​ជម្រក​ និង​ការ​បរ​បាញ់​សត្វ​ព្រៃ​សម្រាប់យក​សាច់​ និងសម្រាប់​ការ​ជួញ​ដូរសុទ្ធសឹងជាកត្តាគំរាមកំហែងចំបងៗ ទៅលើ​ធនធានធម្មជាតិ និងការ​រស់​រាន​របស់​​សត្វ​ព្រៃ​។

ក្នុង​ឆមាស​ទី​មួយ​ឆ្នាំ​នេះ កិច្ចសហការរួមគ្នាក្នុងការ​ពង្រឹង​ការ​អនុវត្ត​ច្បាប់​របស់​មន្ត្រី​ឧទ្យានុរក្ស​នៃ​មន្ទីរ​បរិស្ថាន​ខេត្ត​ សមា​ជិក​សហគមន៍​ល្បាត​ដែលជាអ្នក​រស់​នៅ​ជុំ​វិញ​និងក្បែរ​ដែន​ជម្រក​សត្វ​ព្រៃ​ អាជ្ញាធរ​មូល​ដ្ឋាន​ និង​​បុគ្គលិក​អង្គ​ការ​ WWF បាន​បញ្ឈប់​ករណី​ទន្ទ្រាន​​ដី​ព្រៃខុស​ច្បាប់​ចំនួន ៣៣ ករណី​ ដែល​គិត​ជា​ផ្ទៃ​ដី​សរុបចំនួន ៥៩៤ ហិក​តា​ ដោយបានដក​បង្គោល​ឈើ​​ព្រំ​ខុស​ច្បាប់​ចំនួន​ ១០២ ដើម​ បានដក​ហូត​ត្រាក់​ទ័រ​ចំនួន​ ៥ គ្រឿង​ និង​អិចស្ការ​វ៉ាទ័រ​ចំនួន​មួយ​គ្រឿង​។ ក្នុង​ប្រតិបត្តិការពង្រឹង​ការ​អនុវត្ត​ច្បាប់​ទាំង​នោះ​ដែរ ក្រុម​ការ​ងារ​ក៏​បាន​​បង្ក្រាប​ករណី​កាប់​ឈើ​ខុស​ច្បាប់ចំនួន​ ៣៦ ករណី​ ដោយ​ដក​ហូត​ឈើ​ប្រណិតចំនួន ២៣ ដុំ​ និង​រណា​យន្ត​ចំនួន ១១ គ្រឿង​។ ស្រប​ពេល​ជាមួយ​គ្នា​នោះ​ដែរ​ ក្រុម​ការ​ងារ​ក៏​បាន​ដោះនិង​ប្រមូល​អន្ទាក់ចេញ​ពី​ដែន​ជម្រក​សត្វ​ព្រៃ​សំបូរ​​ បានចំនួន​ ២៧៨ អន្ទាក់ ព្រម​ទាំង​បានដោះ អន្ទាក់​អគ្គិសនី​បានចំនួន​ប្រាំ​ឈុត​ផងដែរ។

លោក​ សេង ទៀក បានថ្លែងសរសើរថា៖ “​យើង​ខ្ញុំ​​សូម​កោត​សរ​សើរ​ចំពោះ​ក្រុម​ការ​ងារ​ពង្រឹង​ការ​អនុវត្ត​ច្បាប់​ទាំង​អស់​​ដែលបាន​បំពេញ​តួនាទី​ដ៏​សំខាន់​នេះ​ក្នុង​ការ​ដើរ​ល្បាត​ជា​ប្រចាំ​ក្នុង​ដែន​ជម្រក​សត្វ​ព្រៃ​ និង​ពង្រឹង​ការ​អនុវត្ត​ច្បាប់ស្តីពីតំបន់ការពារ និងច្បាប់​ព្រៃ​ឈើ​។” លោក​បានមានប្រសាសន៍​ប​ន្ថែម​ទៀត​ថា៖ “​កិច្ច​ខិត​ខំ​ប្រឹង​ប្រែង​ទាំង​នេះ​ជា​កត្តាចំបងមួយធ្វើជនខិលខូចមានការខ្លាចរអា និងអាច​ទប់​ស្កាត់​បទ​ល្មើស​​សត្វ​ព្រៃ​និង​ព្រៃ​ឈើ​ ដើម្បីអនុញ្ញាត​ឱ្យ​សត្វ​ព្រៃ​រួ​ច​ផុត​ពី​ភាព​ភ័យ​ខ្លាច និងអាច​រស់​នៅ​ដោយ​សេរី​ភាព​ក្នុង​ដែន​ជម្រក​សត្វ​ព្រៃដែលមានសុវត្ថិ​ភាព​”។

ការ​​ស្រាវ​ជ្រាវ​ជីវៈ​ចម្រុះ​ និង​ការ​ពង្រឹង​ការ​អនុវត្ត​ច្បាប់​សុទ្ធសឹងជា​ធាតុ​សំខាន់ៗសម្រាប់​តំបន់​ការ​ពារ​ធម្មជាតិ​នៅក្នុង​តំបន់​ទេស​ភាព​មេ​គង្គ​ ដែល​ស្ថិត​ក្រោម​ការ​គ្រប់​គ្រង​របស់​ក្រសួង​បរិ​ស្ថាន​ និង​ក្រសួង​កសិកម្ម​ រុក្ខា​ប្រមាញ់ និង​នេ​សាទ​។ អង្គ​ការ WWF-កម្ពុជា​ បាននិងកំពុងស្រាវជ្រាវ និងតាម​ដាន​សត្វ​ព្រៃ​ទាំងប្រភេទរស់​នៅ​លើ​គោក​ និងប្រភេទរស់នៅ​ក្នុង​ទឹក​ អស់​រយៈ​កាល​ជាង​ពីរ​ទសវត្សរ៍​មក​ហើយ ខណៈ​ដែល​បាននិងកំពុង​ផ្តល់​ការ​គាំ​ទ្រ​យ៉ាង​សកម្ម​ដល់​ការ​អនុវត្ត​និងការ​ពង្រឹង​ការ​អនុវត្ត​ច្បាប់​ព្រៃ​ឈើ​និង​ជល​ផល​ ក៏ដូចជាការអនុវត្តនូវកម្មវិធីផ្សេងៗទៀតដើម្បីលើកទឹកចិត្ត និងកៀរគរការចូលរួមរបស់សហគមន៍មូលដ្ឋានក្នុងការអភិរក្សធនធានធម្មជាតិ និង​ការ​អភិវឌ្ឍ​ជីវ​ភាពរបស់​សហគមន៍​ដើម្បី​លើក​កម្ពស់​សេដ្ឋ​កិច្ច​មូល​ដ្ឋាន​។

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

សម្រាប់​ព័ត៌​មាន​បន្ថែម​ សូម​ទាក់ទង៖

លោក ទេព អស្នារិទ្ធ​ ប្រធានកិច្ចការសាធារណៈ និងគ្រប់គ្រងព័ត៌មាននៃ​អង្គ​ការ​ WWF-កម្ពុជា​

អ៊ី​ម៉េល​៖ asnarith.tep@wwf.org.kh ទូរស័ព្ទ៖ ០១២ ៩៥៧ ៩១៩

**ព័ត៌​មានសម្រាប់អ្នកនិពន្ធ៖**

សូមទាញយករូបភាពតាមរយៈតំណរនេះ៖ <https://rb.gy/vvi7tu>

**អំពីការ​ស្រាវជ្រាវ និងតាមដាន​សត្វ​ព្រៃ​ដោយ​ប្រើ​ម៉ា​ស៊ីន​ថត​ស្វ័យ​ប្រវត្តិ​**

ការស្រាវជ្រាវ និងតាមដានសត្វព្រៃដោយប្រើម៉ាស៊ីនថតស្វ័យប្រវត្តិជា​ផ្នែកដ៏សំខាន់​មួយ​នៃ​កម្ម​វិធី​​ស្រាវ​ជ្រាវសត្វព្រៃរបស់យើង​​សម្រាប់​ចង​ក្រង​ឯក​សារ​ស្តីពី​ធនធានជីវៈ​ចម្រុះ​នៅក្នុង​តំបន់​គោល​​ទាំងអស់​ ដើម្បី​បង្កើន​ចំណេះ​ដឹង​អំពី​របាយ​សត្វ​ព្រៃ​ ប្រភេទទី​ជម្រក​ ដែលសុទ្ធសឹងជាពត៌មានចាំបាច់សម្រាប់​រួម​ចំណែក​ដល់​ការ​ប៉ាន់​ប្រមាណនូវ​ចំនួន​សត្វ​ព្រៃដែលរស់នៅ​ក្នុង​តំបន់​គោល​ដៅ​ទាំង​នោះ​។

**អំពី​ដែន​ជម្រក​សត្វ​ព្រៃ​សំបូរ​**

ក្នុង​ខែ​តុលា​ ឆ្នាំ​២០១៨ ដែន​ជម្រក​សត្វ​ព្រៃ​សំបូរ​ ស្ថិត​ក្នុង​ស្រុក​សំបូរ​ខេត្ត​ក្រចេះ​ និង​តំបន់​ការ​ពារ​ធម្មជាតិ​មួយ​ទៀត​មាន​ឈ្មោះ​ថា ដែន​ជម្រក​សត្វ​ព្រៃ​​ប្រសព្វ​ ត្រូវ​បាន​ប្រកាសជាផ្លូវការ ​ជា “​តំបន់​ការ​ពារ​ដែន​ជម្រក​សត្វ​ព្រៃ​” ដោយ​អនុក្រឹត្យ​របស់រាជ​រដ្ឋា​ភិបាល​។ ដែន​ជម្រក​សត្វ​ព្រៃ​ទាំង​ពីរ​នេះ​ទ្រ​ទ្រង់​ប្រភេទទីជម្រក​ព្រៃ​ធម្មជាតិ និង​ប្រព័ន្ធទឹក​ទន្លេ​​សំខាន់ៗដែល​មិន​ទាន់​រង​ការ​ប៉ះ​ពាល់​ ខណៈដែល​ដង់​ស៊ី​តេ​ប្រជា​ជននៅទីនោះស្ថិតក្នុងកម្រិត​ទាប​។ យោង​តាម​ការ​ស្រាវជ្រាវ​ជីវៈ​ចម្រុះ​ឆ្នាំ​២០០៦-២០០៧ អ្នកវិទ្យាសាស្ត្របានកត់ត្រាទុកនូវ ​ពពួក​​ថនិកសត្វ​មាឌធំ​ចំនួន ១១ ប្រភេទ ពពួក​​ឧរុង្គសត្វ និង​ល្មូន ចំនួន ៥៦ ប្រភេទ ពពួក​​រុក្ខ​ជាតិ​ចំនួន ៦៨៣ ប្រភេទ ពពួក​បក្សីចំនួន ២១៥ ប្រភេទ និង​ពពួក​​ត្រី ចំនួន ២២៣ ប្រភេទ​។ ប្រព័ន្ធ​ទន្លេនិង​ព្រៃ​ឈើ​នៅក្នុងតំបន់នេះ ជា​ប្រភព​ចំណី​អាហារ​ និងសម្រាប់បង្កើតឱកាសទាញយកប្រាក់​ចំណូល​ដ៏​សំខាន់​​សម្រាប់​សហគមន៍​មូល​ដ្ឋាន​។ បន្ថែម​លើ​នេះ​ទៀត​ ប្រព័ន្ធ​អេកូ​ឡូស៊ី​ធម្មជាតិក៏​​​ជួយ​ដល់​មនុស្ស​ជាតិ​ក្នុង​ការ​ប្រឈម​នឹង​បម្រែ​បម្រួល​អាកាស​ធាតុ ទឹក​ជំនន់ និង​គ្រោះ​រាំង​ស្ងួត​​ផង​ដែរ​។

**អំពីWWF**

អង្គការមូលនិធិសកលសម្រាប់ធម្មជាតិ (WWF)ជាអង្គការ​អភិរក្សធម្មជាតិឯករាជ្យមួយ ដែលមានអ្នកគាំទ្រជាង ៣០លាននាក់ និងមាន​បណ្តាញបេសកកម្មនៅក្នុង១០០ប្រទេសលើពិភពលោក។ បេសកកម្មរបស់យើងគឺបញ្ឈប់​ការ រេចរឹល​នៃបរិស្ថានធម្មជាតិរបស់ភពផែនដី និង​ដើម្បី​កសាងអនាគតមួយ​ដែលមនុស្សរស់នៅដោយសុខដុមជាមួយនឹងធម្មជាតិ តាម​រយៈការអភិរក្ស​ជីវៈចម្រុះរបស់ពិភពលោក ធានាការប្រើប្រាស់ដោយចីរភាពនូវធនធានកកើតឡើងវិញ និង​លើក​កម្ពស់​ការ​កាត់​បន្ថយ​ការបំពុល​និង​ការប្រើប្រាស់ខ្ជះខ្ជាយ។

សូមចូលចូលទៅកាន់ទំព័រ [Facebook](https://eur04.safelinks.protection.outlook.com/?url=https%3A%2F%2Fwww.facebook.com%2FWWFCambodia%2F&data=02%7C01%7CMarianne.Henkel%40wwf.de%7C0c90a7ac1c044098655308d8224b9ec8%7C06adf4349aae4c878a6a0b06ba0813d8%7C0%7C0%7C637297055468505934&sdata=PVJ9sUxc9kYWGFfebx7JJqNapA2EZfqx7%2BzBbMpakr0%3D&reserved=0) និង [Twitter](https://eur04.safelinks.protection.outlook.com/?url=https%3A%2F%2Ftwitter.com%2FWWFCambodia&data=02%7C01%7CMarianne.Henkel%40wwf.de%7C0c90a7ac1c044098655308d8224b9ec8%7C06adf4349aae4c878a6a0b06ba0813d8%7C0%7C0%7C637297055468505934&sdata=ttv86GcnXbE1jgWREB9cIjuR5YhhcrlY1VrUZiiYEKc%3D&reserved=0) របស់យើងដើម្បីទទួលបាននូវដំណឹងថ្មីៗ និងសូមចូលទៅកាន់ គេហទំព័ររបស់យើងគឺ [www.wwf.org.kh](http://www.wwf.org.kh) ដើម្បីទទួលបានព័ត៌មានផ្សេងៗទៀត។